作者:吳融
標題:祝風三十二韻
內容:我有二頃田，長洲東百里。環塗為之區，積葑相連纚。松江流其旁，春夏多苦水。堤防苟不時，氾濫即無已。粵餘病眠久，而複家無峙。田峻不勝荒，農功皆廢弛。他稼已如雲，我田方欲蒔。四際上通波，兼之葭與葦。是時立秋後，煙露浩淒矣。雖然遣畢功，萎約都無幾。如何海上風，連日從空起。似欲驅滄溟，來沃具區裡。噫嘻爾風師，吳中多豪士。囷倉過九年，一粒惜如死。糴賤兼糶貴，凶年翻大喜。只是疲羸苦，才饑須易子。餘仍轗軻者，進趨年二紀。秋不安一食，春不閑一晷。腸回為多別，骨瘦因積毀。咳唾莫逢人，揶揄空睹鬼。中又值干戈，遑遑常轉徙。故隱茅山西，今來笠澤涘。荒者不復尋，葺者還有以。將正陶令巾，又蓋薑肱被。不敢務有餘，有餘必驕鄙。所期免假匄，假匄多慚恥。驕鄙既不生，慚恥更能弭。自可致逍遙，無妨閱經史。籲餘將四十，滿望只如此。幹澤尚多難，學稼茲複爾。窮達雖繫命，禍福生所履。天不饑死餘，飄風當自止。